สรุปภาวะตลาดต่างประเทศ ประจำวันที่ 28 ต.ค. 2564
สรุปภาวะตลาดต่างประเทศ ประจำวันที่ 28 ต.ค. 2564
29 ต.ค. 2564

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (28 ต.ค.) ขณะที่ดัชนี S&amp;P500 และ Nasdaq ปิดทำนิวไฮ ขานรับผลประกอบการที่แข็งแกร่งของบริษัทจดทะเบียน ซึ่งรวมถึงบริษัทเมอร์ค แอนด์ โค และฟอร์ด มอเตอร์ โดยผลประกอบการที่ดีเกินคาดของบริษัทเหล่านี้ได้ช่วยสกัดปัจจัยลบจากตัวเลขผลิตภัณฑ์มวลรวมภายในประเทศ (GDP) ไตรมาส 3 ของสหรัฐที่ขยายตัวในอัตราต่ำสุดในรอบกว่า 1 ปี
ดัชนีเฉลี่ยอุตสาหกรรมดาวโจนส์ปิดที่ 35,730.48 จุด เพิ่มขึ้น 239.79 จุด หรือ +0.68% ดัชนี S&amp;P500 ปิดที่ 4,596.42 จุด เพิ่มขึ้น 44.74 จุด หรือ +0.98% ดัชนี Nasdaq ปิดที่ 15,448.12 จุด เพิ่มขึ้น 212.28 จุด หรือ +1.39%
ตลาดหุ้นยุโรปปิดบวกเล็กน้อยเมื่อคืนนี้ (28 ต.ค.) โดยได้แรงหนุนจากการเปิดเผยผลประกอบการที่แข็งแกร่งของบริษัทในกลุ่มอาหารและกลุ่มเทคโนโลยี รวมถึงการที่ธนาคารกลางยุโรป (ECB) มีมติคงอัตราดอกเบี้ยนโยบายตามการคาดการณ์ของตลาด และยังคงระบุว่าเงินเฟ้อที่พุ่งขึ้นในช่วงที่ผ่านมานั้นเป็นการพุ่งขึ้นเพียงชั่วคราว
ดัชนี Stoxx Europe 600 ปิดที่ 475.16 จุด เพิ่มขึ้น 1.12 จุด หรือ +0.24%
ดัชนี CAC-40 ตลาดหุ้นฝรั่งเศสปิดที่ 6,804.22 จุด เพิ่มขึ้น 50.70 จุด หรือ +0.75%, ดัชนี DAX ตลาดหุ้นเยอรมนีปิดที่ 15,696.33 จุด ลดลง 9.48 จุด หรือ -0.06% และดัชนี FTSE 100 ตลาดหุ้นลอนดอนปิดที่ 7,249.47 จุด ลดลง 3.80 จุด หรือ -0.05%
ตลาดหุ้นลอนดอนปิดลบเมื่อคืนนี้ (28 ต.ค.) โดยถูกกดดันจากการร่วงลงของหุ้นเชลล์หลังเปิดเผยผลกำไรไตรมาส 3 ต่ำกว่าคาด
ดัชนี FTSE 100 ตลาดหุ้นลอนดอนปิดที่ 7,249.47 จุด ลดลง 3.80 จุด หรือ -0.05%
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (28 ต.ค.) เนื่องจากนักลงทุนช้อนซื้อหลังจากราคาน้ำมันร่วงลงกว่า 2% เมื่อวันพุธที่ผ่านมา ขณะเดียวกันนักลงทุนจับตาการประชุมของกลุ่มโอเปกพลัสในวันที่ 4 พ.ย.นี้
ทั้งนี้ สัญญาน้ำมันดิบ WTI ส่งมอบเดือนธ.ค. เพิ่มขึ้น 15 เซนต์ หรือ 0.20% ปิดที่ 82.81 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนธ.ค. ลดลง 26 เซนต์ หรือ 0.30% ปิดที่ 84.32 ดอลลาร์/บาร์เรล
สัญญาทองคำตลาดนิวยอร์กดีดตัวขึ้นมายืนที่ระดับ 1,800 ดอลลาร์ได้อีกครั้งเมื่อคืนนี้ (28 ต.ค.) เนื่องจากนักลงทุนเข้าซื้อทองคำในฐานะสินทรัพย์ที่ปลอดภัย หลังจากสหรัฐเปิดเผยตัวเลขผลิตภัณฑ์มวลรวมภายในประเทศ (GDP) ไตรมาส 3 ที่ขยายตัวในอัตราต่ำสุดในรอบกว่า 1 ปี นอกจากนี้ การอ่อนค่าของสกุลเงินดอลลาร์ยังเป็นปัจจัยดึงดูดแรงซื้อทองคำ
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 3.80 ดอลลาร์ หรือ 0.21% ปิดที่ 1,802.60 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 7.10 เซนต์ หรือ 0.29% ปิดที่ 24.12 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 4.60 ดอลลาร์ หรือ 0.45% ปิดที่ 1,023.90 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 15.10 ดอลลาร์ หรือ 0.80% ปิดที่ 1,989.40 ดอลลาร์/ออนซ์
ยูโรแข็งค่าเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (28 ต.ค.) หลังจากธนาคารกลางยุโรป (ECB) มีมติคงอัตราดอกเบี้ยนโยบายในการประชุมเมื่อวานนี้ ซึ่งทำให้นักลงทุนคลายกังวลเกี่ยวกับการถอนนโยบายผ่อนคลายทางการเงิน ขณะที่ดอลลาร์อ่อนค่าลงเมื่อเทียบกับสกุลเงินหลัก ๆ หลังสหรัฐเปิดเผยตัวเลขผลิตภัณฑ์มวลรวมภายในประเทศ (GDP) ไตรมาส 3 ที่ขยายตัวในอัตราต่ำสุดในรอบกว่า 1 ปี
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.49% แตะที่ 93.3484 เมื่อคืนนี้
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1683 ดอลลาร์ จากระดับ 1.1608 ดอลลาร์ ขณะที่เงินปอนด์แข็งค่าขึ้นสู่ระดับ 1.3787 ดอลลาร์ จากระดับ 1.3745 ดอลลาร์ ส่วนดอลลาร์ออสเตรเลียแข็งค่าขึ้นแตะที่ระดับ 0.7538 ดอลลาร์สหรัฐ จากระดับ 0.7524 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 113.46 เยน จากระดับ 113.77 เยน และอ่อนค่าเมื่อเทียบกับฟรังก์สวิส ที่ระดับ 0.9118 ฟรังก์ จากระดับ 0.9173 ฟรังก์ อย่างไรก็ดี ดอลลาร์สหรัฐแข็งค่าเมื่อเทียบกับดอลลาร์แคนาดา ที่ระดับ 1.2347 ดอลลาร์แคนาดา จากระดับ 1.2344 ดอลลาร์แคนาดา